Paġna IL-KUNSILL TAL-UNJONI EWROPEA, Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u b'mod partikolari l-Artikolu 5.4 tiegħu, Wara li kkunsidra r-Rakkomandazzjoni tal-Bank Ċentrali Ewropew, Wara li kkunsidra l-Opinjoni tal-Parlament Ewropew, Wara li kkunsidra l-Opinjoni tal-Kummissjoni, Waqt li jaġixxi skont il-proċedura stipulata fl-Artikolu 129(4) tat-Trattat dwar il-Funzjonament tal-Unjoni Ewropea u fl-Artikolu 41 tal-Istatut tas-Sistema Ewropea ta' Banek Ċentrali u tal-Bank Ċentrali Ewropew, L-Artikolu 8 tar-Regolament (KE) Nru 2533/98 huwa emendat kif ġej: Fil-paragrafu 1, punt (d) huwa sostitwit bit-test li ġej u qiegħed jiżdied il-punt (e) li ġej: fir-rigward tal-BĊE u l-banek ċentrali nazzjonali, jekk dan it-tagħrif statistiku jintuża fil-qasam tas-superviżjoni prudenzjali, fir-rigward tal-banek ċentrali nazzjonali skont l-Artikolu 14.4 tal-Istatut, għat-twettiq ta' kompiti li mhumiex dawk speċifikati fl-Istatut.' Fil-paragrafu 4, il-punt (a) huwa sostitwit b'dan li ġej: sal-punt u fil-livell ta' dettall meħtieġ għat-twettiq tal-kompiti tas-SEBĊ imsemmija fit-Trattat jew kompiti fil-qasam tas-superviżjoni prudenzjali assenjati lill-membri tas-SEBĊ; jew' Qiegħed jiżdied il-paragrafu 4a li ġej: Is-SEBĊ tista' tittrażmetti tagħrif statistiku kunfidenzjali lil awtoritajiet jew korpi tal-Istati Membri u tal-Unjoni responsabbli għas-superviżjoni ta' istituzzjonijiet finanzjarji, swieq u infrastrutturi jew għall-istabbiltà tas-sistema finanzjarja skont il-liġi nazzjonali jew tal-Unjoni u lill-Mekkaniżmu Ewropew ta' Stabbiltà (MES) sal-punt u fil-livell ta' dettall meħtieġ għat-twettiq tal-kompiti rispettivi tagħhom. Kwalunkwe trażmissjoni ulterjuri minn hemm 'il quddiem trid tkun awtorizzata b'mod espliċitu mill-membru tas-SEBĊ li jkun ġabar it-tagħrif statistiku kunfidenzjali.' Dan ir-Regolament għandu jidħol fis-seħħ fi [data]. Dan ir-Regolament għandu jorbot fl-intier tiegħu u japplika direttament fl-Istati Membri kollha." Magħmul fi Frankfurt am Main, il-21 ta' Marzu 2014. Din il-Komunikazzjoni tipprovdi gwida dwar il-valutazzjoni, skont ir-regoli dwar l-għajnuna mill-Istat, tal-finanzjament ta' proġetti importanti ta' interess Ewropew komuni (important projects of common European interest, IPCEIs). L-IPCEIs jistgħu jirrappreżentaw kontribut importanti ħafna għat-tkabbir ekonomiku, l-impjiegi u l-kompetittività għall-industrija u l-ekonomija tal-Unjoni fid-dawl tal-effetti ta' riperkussjoni pożittivi fuq is-suq intern u s-soċjetà tal-Unjoni. L-IPCEIs jagħmluha possibbli li jiġbru flimkien għarfien, kompetenzi, riżorsi finanzjarji u atturi ekonomiċi minn madwar l-UE, biex jingħelbu nuqqasijiet sistemiċi jew tas-suq importanti u sfidi soċjetali li li kieku ma jkunux jistgħu jiġu indirizzati. Huma maħsuba biex jiġbru flimkien lis-settur privat u dak pubbliku biex isiru proġetti fuq skala kbira li jipprovdu benefiċċji sinifikanti lill-Unjoni u liċ-ċittadini tagħha. L-Artikolu 107(3)(b) tat-Trattat jistipula li għajnuna maħsuba sabiex tippromwovi l-eżekuzzjoni ta' proġetti fuq skala kbira ta' interess komuni Ewropew tista' tkun kkunsidrata bħala kompatibbli mas-suq intern. Għaldaqstant, din il-Komunikazzjoni tistabbilixxi gwida dwar il-kriterji li se tapplika l-Kummissjoni għall-valutazzjoni tal-għajnuna mill-Istat biex tippromwovi l-eżekuzzjoni tal-IPCEIs. L-ewwel hija tiddefinixxi l-kamp ta' applikazzjoni tagħha u mbagħad tipprovdi lista ta' kriterji li l-Kummissjoni se tuża biex tivvaluta n-natura u l-importanza ta' dawn il-proġetti għall-finijiet tal-applikazzjoni tal-Artikolu 107(3)(b) tat-Trattat. Hija mbagħad tispjega kif il-Kummissjoni tivvaluta l-kompatibilità tal-finanzjament pubbliku tal-IPCEIs skont ir-regoli dwar l-għajnuna mill-Istat. Din il-Komunikazzjoni ma teskludix il-possibilità li għajnuna li tippromwovi l-eżekuzzjoni ta' IPCEIs jistgħu jinstabu wkoll li jkunu kompatibbli mas-suq intern fuq il-bażi ta' dispożizzjonijiet oħrajn tat-Trattat, l-iktar l-Artikolu 107(3)(c) tat-Trattat u r-regoli ta' implimentazzjoni tiegħu. Il-qafas tal-għajnuna mill-Istat bħalissa qed jiġi modernizzat bil-ħsieb li joffri lill-Istati Membri iktar possibilitajiet biex tissussidja proġetti importanti li jsewwu nuqqasijiet tas-suq u sfidi ta' koeżjoni f'oqsma differenti sabiex jiġu promossi tkabbir sostenibbli u impjiegi. Madankollu, dawn id-dispożizzjonijiet jistgħu ma jindirizzawx għalkollox ir-rilevanza, l-ispeċifiċitajiet u l-karattarestiki tal-IPCEIs, li jistgħu jirrikjedu eliġibilità ddedikata, kompatibilità u dispożizzjonijiet proċedurali, li huma stabbiliti f'din il-Komunikazzjoni. Il-Kummissjoni tapplika għall-IPCEIs fis-setturi kollha tal-attività ekonomika. Din il-Komunikazzjoni ma tapplikax għal: miżuri li jinvolvu għajnuna lil impriżi li jkunu suġġetti għal ordni ta' rkupru pendenti wara d-Deċiżjoni preċedenti tal-Kummissjoni li tkun iddikjarat l-għajnuna bħala waħda illegali u inkompatibbli mas-suq intern; miżuri ta' għajnuna fejn l-għoti ta' għajnuna jkun suġġett għall-obbligu li l-benefiċjarju jkollu l-kwartieri tiegħu fl-Istat Membru rilevanti jew li jkun stabbilit b'mod predominanti f'dak l-Istat Membru, miżuri ta' għajnuna fejn l-għoti ta' għajnuna huwa suġġett għall-obbligu li l-benefiċjarju juża oġġetti prodotti nazzjonalment jew servizzi nazzjonali, miżuri ta' għajnuna li jillimitaw il-possibbiltà li l-benefiċjarju jisfrutta r-riżultati tar-riċerka, l-iżvilupp u l-innovazzjoni fi Stati Membri oħrajn. Fid-determinazzjoni ta' jekk il-proġett jaqax taħt l-Artikolu 107(3)(b) tat-Trattat, japplikaw il-kriterji li ġejjin: Il-proġett irid jikkontribwixxi b'mod konkret, ċar u identifikabbli għal għan tal-Unjoni jew iktar u jrid ikollu impatt sinifikanti fuq il-kompetittività tal-Unjoni, it-tkabbir sostenibbli, l-indirizzar tal-isfidi soċjetali jew il-ħolqien ta' valur madwar l-Unjoni. Il-benefiċċji tal-proġett ma jridux ikunu limitati għall-impriżi jew għas-settur ikkonċernat imma għandhom ikunu ta' rilevanza u applikazzjoni usa' għall-ekonomija jew is-soċjetà Ewropea permezz ta' effetti konsegwenzjali pożittivi (bħall-effetti sistemiċi fuq livelli multipli tal-katina tal-valur, jew fuq is-swieq upstream jew downstream, jew użi alternattivi f'setturi oħrajn jew trasferimenti modali) li jkunu definiti b'mod ċar, b'mod konkret u identifikabbli. Il-proġett irid jinvolvi kofinanzjament mill-benefiċjarju. Minbarra l-kriterji kumulattivi fit-Taqsima 3.2.1, il-Kummissjoni se tieħu approċċ iktar favorevoli meta: il-proġett ikun ġie maħsub sabiex ikun possibbli għall-Istati Membri interessati kollha biex jipparteċipaw, fir-rigward tat-tip ta' proġett, l-għan tiegħu u l-bżonnijiet ta' finanzjament tiegħu; it-tfassil tal-proġett ikun jinvolvi lill-Kummissjoni jew lil kull entità ġuridika li l-Kummissjoni tkun iddelegatilha setgħatha, bħal pereżempju l-Bank Ewropew tal-Investiment; l-għażla tal-proġett tkun tinvolvi lill-Kummissjoni jew lil kull entità ġuridika li l-Kummissjoni tkun iddelegatilha setgħatha, sakemm din l-entità tkun qed taġixxi biss għal dak il-għan bħala struttura ta' implimentazzjoni; l-istruttura tal-gvern tal-proġett tkun tinvolvi lill-Kummissjoni – jew lil kull entità ġuridika li l-Kummissjoni tkun iddelegatilha setgħatha – u bosta Stati Membri; il-proġett ikun jinvolvi interazzjonijiet kollaborattivi importanti f'termini tal-għadd ta' sħab, l-involviment tal-għaqdiet ta' setturi differenti, jew l-involviment ta' impriżi ta' daqsijiet differenti; Il-proġetti RŻI jridu jkunu ta' natura innovattiva maġġuri jew jikkostitwixxu valur miżjud importanti f'termini ta' RŻI meta mqabbel mal-aqwa fis-settur ikkonċernat. Il-proġetti li jinkludu użu industrijali jridu jippermettu żvilupp ta' prodott jew servizz ġdid b'kontenut għoli ta' riċerka u innovazzjoni u/jew l-użu ta' proċess ta' produzzjoni fundamentalment innovattiv. L-aġġornamenti regolari mingħajr dimensjoni ta' faċilitajiet eżistenti u l-iżvilupp ta' verżjonijiet ġodda ta' prodotti eżistenti ma jikkwalifikawx bħala IPCEI. Proġetti ambjentali, tal-enerġija u tat-trasport iridu jew ikunu ta' importanza kbira għall-istrateġija ambjentali, tal-enerġija, inkluża s-sigurtà tal-provvista tal-enerġija, jew tat-trasport tal-Unjoni jew jikkontribwixxu b'mod sinifikanti għas-suq intern, inklużi dawk is-setturi speċifiċi imma mhux limitat għalihom. Sabiex jikkwalifika bħala IPCEI, proġett irid ikun importanti kemm fil-kwantità u kemm fil-kwalità. Huwa għandu jkun jew ta' daqs jew ta' kamp ta' applikazzjoni partikolarment kbir u/jew jimplika livell konsiderevolment għoli ta' riskju teknoloġiku jew finanzjarju. Il-Kummissjoni se tagħmel test ta' bilanċjament, biex tivvaluta jekk l-effetti pożittivi mistennija jaqbżux l-effetti negattivi possibbli kif stabbilit hawn taħt. Fid-dawl tan-natura tal-proġett, il-Kummissjoni tista' tqis li l-preżenza ta' nuqqas tas-suq jew nuqqasijiet sistemiċi importanti oħrajn, kif ukoll il-kontribut għal interess Ewropew komuni, tkun preżunta meta l-proġett ikun jissodisfa l-kriterji ta' eliġibilità stabbiliti fit-Taqsima 3. L-Istat Membru jrid jipprovdi informazzjoni adegwata lill-Kummissjoni dwar il-proġett megħjun flimkien ma' deskrizzjoni komprensiva tax-xenarju kontrofattwali li jikkorrispondi għal sitwazzjoni fejn ma tingħata l-ebda għajnuna minn l-ebda Stat Membru. Ix-xenarju kontrofattwali jista' jikkonsisti fin-nuqqas ta' proġett alternattiv jew fi proġett alternattiv suffiċentement prevedibbli u kjarament definit meqjus mill-benefiċjarju fit-teħid tad-deċiżjonijiet interni tiegħu, u jista' jkun relatat ma' proġett alternattiv li jseħħ kompletament jew parzjalment barra mill-Unjoni. Fin-nuqqas ta' proġett alternattiv, il-Kummissjoni tivverifika li l-ammont ta' għajnuna ma jkunx jaqbeż il-minimu meħtieġ biex il-proġett megħjun ikun profittabbli biżżejjed, pereżempju billi jsir possibbli li jinkiseb IRR li jikkorrispondi għall-punt ta' riferiment speċifiku jew rata ta' ostaklu tas-settur jew ditta. Rati normali ta' qligħ meħtieġa mill-benefiċjarju fi proġetti ta' investiment oħra simili, l-ispiża tal-kapital tagħha bħala entità jew ir-redditu li jiġi osservat normalment fl-industrija konċernata jistgħu jintużaw ukoll għal din il-fini. L-ispejjeż u l-benefiċċji mistennija rilevanti kollha jridu jitqiesu matul il-ħajja tal-proġett. Fejn jintwera, pereżempju permezz ta' dokumenti ta' kumpanija interna, li l-benefiċjarju tal-għajnuna għandu għażla ċara bejn li jwettaq proġett megħjun jew proġett alternattiv mingħajr għajnuna, il-Kummissjoni tqabbel il-valuri attwali netti mistennija tal-investiment fil-proġett megħjun u fil-proġett kontrofattwali, filwaqt li tqis il-probabbiltajiet tax-xenarji kummerċjali differenti li jseħħu. Fl-analiżi tagħha, il-Kummissjoni tqis l-elementi li ġejjin: Sabiex ikunu indirizzati d-distorsjonijiet effettivi jew potenzjali diretti jew indiretti tal-kummerċ internazzjonali, il-Kummissjoni tista' tqis il-fatt li, direttament jew indirettament, il-kompetituri li jinsabu barra mill-Unjoni jkunu rċevew (fl-aħħar tliet snin) jew ikunu se jirċievu, għajnuna ta' intensità ekwivalenti għal proġetti simili. Madankollu, meta minħabba n-natura partikolari tas-settur ikonċernat id-distorsjonijiet tal-kummerċ internazzjonali x'aktarx li jseħħu wara aktar minn tliet snin, il-perjodu ta' referenza jista' jiġi estiż b'mod korrispondenti.Jekk ikun possibbli, l-Istat Membru kkonċernat jipprovdi lill-Kummissjoni b'biżżejjed informazzjoni biex jippermettilha tivvaluta s-sitwazzjoni, b'mod partikolari l-ħtieġa li jitqies il-vantaġġ kompetittiv li għandu kompetitur f'pajjiż terz. Jekk il-Kummissjoni ma jkollhiex evidenza rigward l-għajnuna mogħtija jew proposta, hija tista' tibbaża d-deċiżjoni tagħha wkoll fuq evidenza ċirkostanzjali. L-għanijiet tas-sigurtà tal-enerġija u l-effiċjenza fl-enerġija jridu jitqiesu fl-analiżi fejn ikunu rilevanti. Il-Kummissjoni tqis b'mod iktar favorevoli proġetti li jkunu jinkludu kontribut sinifikanti mill-benefiċjarji stess jew minn investituri privati indipendenti. Kontribuzzjoni ta' assi tanġibbli u intanġibbli, kif ukoll art, għandhom ikunu vvalutati bil-prezz tas-suq. L-għażla tal-benefiċjarji permezz ta' sejħa għall-offerti kompetittiva, trasparenti u nondiskriminatorja titqies bħala indikatur pożittiv. L-Istat Membru għandu jipprovdi evidenza li l-miżura ta' għajnuna proposta tikkostitwixxi strument politiku xieraq biex jindirizza l-għan tal-proġett. Miżura ta' għajnuna ma titqiesx xierqa jekk strumenti ta' politika li joħolqu inqas distorsjoni jew tipi ta' strumenti ta' għajnuna li joħolqu inqas distorsjoni jistgħu jiksbu l-istess riżultat. Biex l-għajnuna tkun kompatibbli, l-effetti negattivi tal-miżura ta' għajnuna f'termini ta' distorsjonijiet tal-kompetizzjoni u tal-impatt fuq il-kummerċ bejn l-Istati Membri jridu jkunu limitati u inferjuri għall-effetti pożittivi f'dak li jikkonċerna l-kontribut għall-għan tal-interess Ewropew komuni. Fl-ivvalutar tal-effetti negattivi tal-miżura ta' għajnuna, il-Kummissjoni tiffoka l-analiżi tagħha fuq l-impatt prevedibbli li l-għajnuna jista' jkollha fuq il-kompetizzjoni bejn l-impriżi fis-swieq tal-prodott ikkonċernat, inklużi s-swieq li jiġu qabel u wara fil-katina tal-produzzjoni, u fuq ir-riskju ta' kapaċità eċċessiva. Il-Kummissjoni se tivvaluta l-effetti negattivi potenzjali fuq il-kummerċ inkluż ir-riskju ta' tellieqa tas-sussidji bejn l-Istati Membri li tista' tiġri speċjalment fir-rigward tal-għażla tal-post. L-Istati Membri għandhom jiżguraw il-pubblikazzjoni tal-informazzjoni li ġejja fuq websajt komprensiva dwar l-għajnuna mill-Istat, fil-livell nazzjonali jew reġjonali: it-test tal-miżura ta' għajnuna u d-dispożizzjonijiet ta' implimentazzjoni tagħha, jew ħolqa għalih; l-identità tal-awtorità jew awtoritajiet li taw l-għajnuna; Skont l-Artikolu 108(3) tat-Trattat, l-Istati Membri jridu jinfurmaw lill-Kummissjoni bil-quddiem b'kull pjan għall-għoti u l-alterazzjoni ta' għajnuna mill-Istat inkluża l-għajnuna għal IPCEI. L-Istati Membri involuti fl-istess IPCEI huma mistiedna, meta jkun possibbli, biex jibagħtu lill-Kummissjoni notifika komuni. Din il-Komunikazzjoni se tapplika mill-1 ta' Lulju 2014sal-31 ta' Diċembru 2020. Il-Kummissjoni tista' tiddeċiedi li temenda din il-Komunikazzjoni f'kull ħin li jkun meħtieġ għal raġunijiet marbuta mal-politika tal-kompetizzjoni jew biex tqis politiki tal-Unjoni oħrajn, impenji internazzjonali, żviluppi fis-swieq jew għal kull raġuni ġustifikata oħra. Studji tal-fattibilità, inklużi studji tekniċi preparatorji, u l-ispejjeż biex jinkisbu l-permessi meħtieġa għat-twettiq tal-proġett. L-ispejjeż tal-istrumenti u t-tagħmir, (inklużi installazzjonijiet u vetturi tat-trasport) sal-punt u għat-tul taż-żmien użati mill-proġett. Jekk dawn l-istrumenti u t-tagħmir ma jintużawx tul ħajjithom kollha fil-proġett, jitqiesu eliġibbli biss l-ispejjeż ta' deprezzament li jikkorrispondu għall-ħajja tal-proġett, kif ikkalkolati abbażi ta' prassi tajba tal-kontabbiltà. Spejjeż ta' materjali oħra, provvisti u prodotti simili meħtieġa għall-proġett. L-ispejjeż għall-kisba, il-validazzjoni u d-difiża tal-privattivi u assi intanġibbli oħrajn. L-ispejjeż marbuta mar-riċerka kuntrattwali, l-għarfien u l-privattivi mixtrija jew illiċenzjati minn sorsi esterni b'kundizzjonijiet ta' distakkament, kif ukoll l-ispejjeż tal-konsulenza u ta' servizzi ekwivalenti użati esklużivament għall-proġett. Jistgħu jiġu aċċettati spejjeż oħrajn, jekk ikunu ġġustifikati, u meta dawn ikunu marbuta bis-sħiħ mat-twettiq tal-proġett, minbarra l-ispejjeż operattivi li ma jkunux koperti mill-punt (g). Is-Segretarju tal-Istat għall-Enerġija u t-Tibdil fil-Klima jistieden lin-nies interessati biex japplikaw għal Liċenzji għall-Esplorazzjoni u l-Iżvilupp ta' Żejt mhux Raffinat fir-rigward ta' ċerti żoni fi ħdan l-art prinċipali tar-Renju Unit. Din hija l-14-il Ħarġa ta' Liċenzji għat-Tiftix fuq l-Art. Id-dettalji kollha tal-offerta, inklużi mapep tal-art li qed tiġi offruta u gwida dwar il-liċenzji, it-termini li se jinkludu dawk il-liċenzji, u kif għandha ssir l-applikazzjoni, huma disponibbli fuq is-sit elettroniku gov.uk: https://www.gov.uk/oil-and-gas-licensing-rounds L-applikazzjonijiet kollha se jiġu ddeterminati skont it-termini tal-"Hydrocarbons Licensing Directive Regulations" tal-1995 (S.I. 1995 Nru 1434) u fl-isfond tal-ħtieġa kontinwa għal tiftix malajr, komprensiv, effiċjenti u sikur biex jiġu identifikati r-riżorsi taż-żejt u l-gass fuq l-art prinċipali tar-Renju Unit b'attenzjoni xierqa għall-konsiderazzjonijiet ambjentali. L-applikazzjonijiet se jiġu ddeterminati abbażi tal-kriterji li ġejjin: il-vijabbiltà finanzjarja tal-applikant u l-kapaċità finanzjarja li jwettaq l-attivitajiet li jkunu permessi mil-liċenzja waqt il-perjodu inizjali, inkluż il-programm ta' ħidma mressaq għall-evalwazzjoni tal-potenzjal sħiħ taż-żona fil-blokk jew il-blokki li saret applikazzjoni għalihom; il-kapaċità teknika tal-applikant li jwettaq attivitajiet li jkunu permessi mil-liċenzja waqt il-perjodu inizjali, inkluż l-identifikazzjoni ta' prospetti ta' idrokarburi fil-blokk jew il-blokki li saret applikazzjoni għalihom. Il-kapaċità teknika se tiġi vvalutata parzjalment fuq il-kwalità tal-analiżi relatata mal-blokk jew il-blokki li saret applikazzjoni għalihom; il-mod li bih l-applikant jipproponi li jwettaq l-attivitajiet li jkunu permessi mil-liċenzja, inkluż il-kwalità tal-programm ta' ħidma mressaq għall-evalwazzjoni tal-potenzjal sħiħ taż-żona li saret applikazzjoni għaliha; meta l-applikant huwa detentur jew kien detentur ta' liċenzja mogħtija skont jew ittrattata daqslikieku ngħatat skont il-Petroleum Act 1998, kwalunkwe nuqqas ta' effiċjenza u responsabbiltà murija mill-applikant f'operazzjonijiet skont dik il-liċenzja. L-applikanti għandhom jippreżentaw Dikjarazzjoni ta' Għarfien Ambjentali tal-fehim tagħhom tal-leġiżlazzjoni ambjentali għal attivitajiet fuq l-art tar-Renju Unit u s-sensittivatijiet ambjentali wiesgħin tal-art li qed issir applikazzjoni għaliha. Is-Segretarju tal-Istat mhux se jagħti liċenzja jekk fl-istess ħin ma jkunx lest japprova lill-operatur li jkun għażel l-applikant. Għal aktar dettalji dwar il-kriterji li jakkumpanjaw din l-offerta, tista' żżur is-sit elettroniku gov.uk: https://www.gov.uk/oil-and-gas-licensing-rounds Meta s-Segretarju tal-Istat joffri liċenzja skont din l-istedina, l-offerta ssir minn tnax sa tmintax-il xahar mid-data ta' dan l-Avviż. Is-Segretarju tal-Istat ma jaċċetta l-ebda responsabbiltà għall-ispejjeż imġarrba mill-applikant meta dan iqis l-applikazzjoni tiegħu jew meta japplika. Is-Segretarju tal-Istat wettaq Valutazzjoni Ambjentali Strateġika (VAS) skont id-Direttiva 2001/42/KE dwar l-Istima tal-Effetti ta' Ċerti Pjanijiet u Programmi fuq l-Ambjent taż-żoni kollha li se jiġu offruti f'dan iċ-Ċiklu. Il-valutazzjoni u d-dokumenti l-oħra relatati jinsabu fuq is-sit elettroniku gov.uk: https://www.gov.uk/oil-and-gas-licensing-rounds L-attivitajiet kummerċjali tal-impriżi konċernati huma: Il-Kummissjoni tistieden lill-partijiet terzi interessati biex iressqu l-kummenti li jista' jkollhom dwar l-operazzjoni proposta lill-Kummissjoni. Il-kummenti jridu jaslu għand il-Kummissjoni mhux aktar tard minn 10 ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni bil-faks (+32 22964301) jew bil-posta elettronika lil COMP-MERGER-REGISTRY@ec.europa.eu jew bil-posta, bin-numru ta' referenza M.7242 — Cargill/Copersucar/JV, f'dan l-indirizz: Din it-taqsima nkitbet mill-ġdid sabiex tagħti deskrizzjoni iktar ċara tal-proċeduri ta' kontroll biex jiżguraw il-kwalità u l-oriġini tal-butir ikkonċernat, filwaqt li tħassret l-informazzjoni mhux meħtieġa. Ir-rekwiżiti li jikkonċernaw evalwazzjoni inizjali tal-operaturi ġew irtirati biex tiġi addattata għall-ħtiġijiet tad-Direttiva dwar is-Servizzi. Ir-rekwiżiti dwar l-awtorizzazzjoni u l-verifika mill-Bord Regolatorju ġew imħassra, sabiex ma jostakolawx il-libertà tal-moviment. Fil-punt 1 ta' din it-taqsima ġie inkluż rekwiżit dwar is-sistema tal-għalf tal-annimali, li għandu jintlaħaq mill-azjendi agrikoli li jipproduċu l-ħalib li minnu jsir il-butir protett mid-DPO. Instab żball fid-deskrizzjoni tal-proċedura ta' estrazzjoni tal-krema, li jeħtieġ li jiġi kkoreġut. Għalhekk ittieħdet l-opportunità biex it-taqsima tiġi reveduta kompletament. B'hekk, fil-wasla tal-ħalib fl-azjenda, tħassru l-operazzjonijiet fil-livell ta' kontroll intern dwar l-istandards ta' awtomonitoraġġ, minħabba li mhux meħtieġ li jiġu inklużi fl-Ispeċifikazzjoni. Tħassru diversi referenzi għal tkessiħ permezz tal-użu ta' pjanċi, billi l-metodu ta' tkessiħ użat mhux rilevanti u biex ma jkunx limitat l-iżvilupp teknoloġiku possibbli f'dan il-qasam. Ġew emendati ċerti firxiet ta' temperaturi li kienu stretti wisq, pereżempju dawk għall-konservazzjoni tal-ħalib, għall-ħasil tax-xaħam bl-ilma, eċċ. li kienu żgħar ħafna (2-4 °C), billi l-esperti kkonfermaw li firxa minn 1 sa 6 °C hija biżżejjed għall-konservazzjoni tal-proprjetajiet tal-prodott matul il-proċess kollu ta' produzzjoni, ma taffettwax il-prodott finali, u hija aktar konformi mal-parametri tat-teknoloġija u l-makkinarji użati. Għalhekk ikun biżżejjed li tiġi stabbilita temperatura massima ta' 6 °C. Kif indikat hawn fuq, il-paragrafu li jiddeskrivi l-proċedura għall-estrazzjoni tal-krema ġie revedut, minħabba li kien fih xi żbalji. Għalhekk, fejn kien hemm miktub: "Il-ħalib jiġi trattat bit-tisħin (jinżamm għal 15-il sekonda f'temperatura ta' bejn 57 u 68 °C) permezz ta' sistema ta' skambju ta' pjanċi u wara jiġi ċċentrifugat, xkumat u mnaddaf. Il-krema, li tinkiseb b'temperatura ta' bejn 30 u 40 °C, sakemm tkun pasturizzata għandu jkollha kontenut ta' xaħam ta' bejn 38 u 45 % m/m u aċidità ta' inqas minn 13 °Dornic. Wara għandha tiġi mkessħa u ppreżervata f'temperatura ta' bejn 2 u 4 °C, sakemm tkun pasturizzata." "Il-ħalib jiġi trattat bit-tisħin u jiġi xkumat u mnaddaf. Matul dan il-proċess, il-krema tiġi estratta b'ċentrifugazzjoni, f'temperatura ta' bejn 40 u 55 °C. Il-krema għandu jkollha kontenut ta' xaħam ta' bejn 38 u 45 % m/m u aċidità ta' 13 °Dornic jew inqas. Il-krema wara tiġi mkessħa u ppreżervata f'temperatura ta' 6 °C jew inqas, sakemm tkun pasturizzata." It-temperatura fit-trattament ta' tisħin tkun ta' bejn 57 u 68 °C u hija t-temperatura li jilħaq il-ħalib fl-aħħar, wara li l-krema tkun estratta, u b'hekk dan il-parametru ma jirriżultax relevanti għall-estrazzjoni tal-krema u għal proċess suċċessiv tal-manifattura tal-butir. It-temperatura għall-estrazzjoni tal-krema normalment tkun bejn 40 u 55 °C, li hija l-firxa rakkomandata mill-manifatturi tat-tagħmir minħabba li tiffaċilita l-estrazzjoni u tipprevjeni l-qtar tax-xaħam milli jitkisser bl-azzjoni mekkanika, b'hekk titnaqqas l-attività lipażika kif ukoll il-proċess ta' dekompożizzjoni. Bl-istess mod, tibqa' miftuħa wkoll il-possibbiltà li l-aċidità tal-krema fil-futur tiġi ddeterminata b'metodi oħra ugwalment validi, bħal kejl tal-unitajiet tal-pH. Rigward il-pasturizzazzjoni tal-krema, tħassru xi parametri minħabba li huma inerenti għad-definizzjoni ta' dan it-trattament ta' tisħin, li huwa wieħed mill-punti kritiċi ta' kontroll għall-azjenda. Rigward il-maturazzjoni tal-krema, tħassar ir-rekwiżit li l-proċess ta' maturità jitwaqqaf meta l-aċidità tal-krema tilħaq bejn 18 u 28 °Dornic, minħabba li l-fattur li jiddetermina meta għandha titnaqqas il-maturazzjoni mhuwiex il-valur tal-aċidità, iżda l-ħin li għadda mill-bidu tal-proċess (minn 12 sa 15-il siegħa), jiġifieri l-ħin li l-fermenti jkunu ilhom jaġixxu. Tħassar ukoll ir-rekwiżit li l-krema tibqa kiesħa għal erba' sigħat, minħabba li l-ħin approssimattiv meħtieġ biex tiksaħ jiddependi mill-volum tal-lott, għalhekk ma jistax ikun hemm ħin fiss. Barra minn hekk, fil-ħin li l-krema tkun fit-tank, it-temperatura tibqa' tiġi kkontrollata b'mod permanenti, b'tali mod li tibqa' stabbli. Ma hemm l-ebda riskju ta' alterazzjoni marbut mal-ħin li l-krema tibqa' fit-tank. Tħassar ir-rekwiżit li matul il-fażi tal-għaġna l-livell ta' umdità fil-butir għandu jiġi ttestjat bl-użu ta' mwieżen infra-ħomor, sabiex ikunu jistgħu jintużaw metodi oħra. Tħassru r-rekwiżiti dwar l-awtorizzazzjoni u l-verifika mill-Bord Regolatorju, sabiex ma jimponux restrizzjonijiet fil-libertà tal-moviment. Żdiedet l-istampa tal-logo tal-prodott, għalkemm m'għadux obbligatorju li tkun tidher fuq it-tikketta. Il-leġiżlazzjoni attwali relatata mad-denominazzjonijiet tal-oriġini protetti u l-indikazzjonijiet ġeografiċi protetti ġiet aġġornata. Il-grupp li jitlob l-emendi proposti huwa l-Bord Regolatorju tad-DPO "Mantequilla de Soria", li jirrappreżenta s-setturi li jipproduċu l-ħalib u l-butir fil-provinċja ta' Soria u huwa meqjus li għandu interess leġittimu fl-emenda tal-Ispeċifikazzjoni. Klassi 1.5. Żjut u xaħmijiet (butir, marġerina, żejt, eċċ.) Il-butir magħmul minn xaħam mill-ħalib ta' baqar tar-razez Friesian u Pardo-Alpina, jew taħlit ta' dawk ir-razez, li joriġinaw minn irziezet tal-ħalib li jinsabu f'ċerti muniċipalitajiet fil-provinċja ta' Soria. Id-denominazzjoni "Mantequilla de Soria" tipproteġi t-tliet tipi ta' butir prodotti tradizzjonalment: Naturali, Mielaħ u Ħelu. Il-karatteristiċi fiżiċi, kimiċi u organolettiċi tagħhom huma dawn li ġejjin: Butir Mielaħ: Il-ħalib li minnu jsir il-butir jiġi minn azjendi tat-trobbija tal-bhejjem li jinsabu fiż-żona ġeografika definita fil-provinċja ta' Soria. Din iż-żona hija l-iktar waħda kiesħa fil-provinċja u tinsab fl-ogħla altitudni, u għandha tradizzjoni ta' produzzjoni tal-ħalib u mergħat ibsin u nixfin bi flora karatteristika, li jagħtu kwalitajiet speċifiċi lill-ħalib li jiġu mgħoddija fil-butir. Is-sistema ta' alimentazzjoni tkun affettwata minn fatturi klimatiċi u d-disponibbiltà tar-riżorsi naturali, u tinkludi ragħa fi żminijiet xierqa matul is-sena, filwaqt li l-bqija tal-alimentazzjoni tal-annimali hija magħmula minn ħaxix maħżun, ħuxlief, qamħ mitħun u/jew għalf li joriġina miż-żona definita. Il-produzzjoni tal-ħalib kif ukoll il-manifattura tal-butir għandhom isiru fiż-żona ġeografika definita. Il-butir protett maħsub għall-konsum għandu jkollu marka ta' konformità tad-Denominazzjoni. Din hija tikketta sekondarja mhux falsifikabbli u li ma tistax terġa' tintuża, li titwaħħal mal-imballaġġ qabel il-konsenja. It-tikketti sekondarji għandu jkollhom il-logo tad-Denominazzjoni u kodiċi alfanumeriku li jippermetti t-traċċabilità. Il-kodiċi għall-butir naturali jkun fuq strixxa kulur id-deheb, dak għall-butir ħelu jkun fuq strixxa roża u dak għall-butir mielaħ jkun fuq strixxa blu. Iż-żona tal-produzzjoni tal-ħalib u tal-manifattura tal-Mantequilla de Soria tinkludi 169 muniċipalità fil-provinċja ta' Soria, li huma: Il-karatteristiċi tal-"Mantequilla de Soria" huma marbuta mal-fatt li l-ħalib li jintuża għall-manifattura tiegħu jiġi minn baqar li jieklu prodotti li jinsabu f'kundizzjonijiet klimatiċi u altitudni differenti. Il-provinċja ta' Soria tinsab f'altitudni medja ta' 1 026 metru 'l fuq mill-livell tal-baħar. Hija waħda mill-provinċji bl-ogħla altitudni medja u bit-terren l-iktar imħatteb fil-Meseta Iberika, li jikkontribwixxu għal-klima ħarxa u estrema tagħha. Tinkludi: żoni f'altitudni għolja ħafna, ogħla minn 1 500 m, fejn ħafna mill-mergħat jkunu aċċessibbli biss fis-sajf; żoni intermedji, f'altitudni ta' bejn 1 000-1 500 m, b'densità għolja ta' foresti, għalkemm fihom ukoll mergħat aċċessibbli mir-rebbiegħa sal-ħarifa; żoni ta' tranżizzjoni bejn 900-1 000 m li, minħabba li huma adattati għall-użu bħala art li tinħadem, jintużaw għall-mergħa kważi s-sena kollha; żoni taħt id-900 m li jintużaw prinċipalment għat-tkabbir tal-għelejjel. L-għelejjel li jikbru l-aktar ta' spiss fuq art bagħlija huma ċ-ċereali u l-magħlef, filwaqt li fuq l-art saqwija fil-widien l-iktar baxxi fin-nofsinhar tal-provinċja jikber il-qamħirrum. Iż-żona ġeografika definita ma tinkludix iż-żoni l-iktar sħan fin-nofsinhar tal-provinċja, li jinsabu fl-iktar altitudni baxxa u ma għandhomx tradizzjoni ta' produzzjoni tal-ħalib u tal-butir. Il-mergħa libera tal-baqar hija karatteristika tipika tal-pajsaġġ tal-provinċja ta' Soria. In-natura tal-mergħat, li huma ibsin u nixfin bi flora karatteristika, tagħti kwalitajiet speċifiċi lill-ħalib li jiġu mgħoddija fil-butir. Kemm il-mastella tal-butir tradizzjonali (manzadero) kif ukoll iċ-ċilindru tal-mastellar mhux kontinwu li jintuża llum jgħaqqdu flimkien il-qtar tax-xaħam fil-krema. Fil-każ tal-"manzadero", il-qtar kienu megħluba bl-idejn permezz ta' azzjoni simili għal dik ta' pistun sakemm jinħallu. Iċ-ċilindru tal-mastellar mhux kontinwu li jintuża llum jipproduċi effett simili permezz tal-pressjoni maħluqa mill-moviment tiegħu. Fattur speċifiku fil-produzzjoni ta' dan il-butir huwa li l-fermenti lattiċi ma jiżdidux fil-bidu tal-fażi ta' fermentazzjoni, iżda wara 3-4 sigħat, sabiex tinkiseb finitura aħjar u differenti. Il-ġulepp għall-varjetà tal-butir ħelu huwa magħmul skont ir-riċetti tradizzjonali, u nżammet d-dehra tradizzjonali tiegħu. Jeżistu bosta referenzi storiċi li jiċċertifikaw l-istorja tal-"Mantequilla de Soria": Testimonjanzi, artikli, informazzjoni, eċċ. mill-1845 sal-lum, li juru li l-prodott għandu storja u tradizzjoni għanja u indisputabbli, u li l-isem tiegħu huwa magħruf sew u rinomat. Minħabba li ż-żona għandha popolazzjoni skarsa u għalhekk il-midja ma għandhiex influwenza qawwija, ir-reputazzjoni tal-prodott tista' tiġi biss mill-karatteristiċi speċifiċi tal-ħalib u tal-proċess ta' produzzjoni, li jirriżultaw f'butir li huwa apprezzat ħafna mill-konsumaturi. L-orografija taż-żona tikkontribwixxi għall-kundizzjonijiet klimatiċi estremi li jiddeterminaw in-natura u l-kompożizzjoni tal-mergħat u l-għelejjel li minnhom jieklu l-baqar. Din l-alimentazzjoni tirriżulta fil-kompożizzjoni aċida u xaħmija tal-ħalib u l-kwalitajiet speċifiċi li jiġu mgħoddija fil-butir. Barra minn hekk, it-tradizzjonijiet lokali bħalma huwa l-użu tal-mastella tal-butir tradizzjonali (manzadero) u taċ-ċilindru tal-mastellar mhux kontinwu juru li l-prodott huwa magħmul b'mod speċifiku, li jinfluwenza l-kwalitajiet tiegħu. Il-"Prosciutto di San Daniele" huwa kkaratterizzat mill-forma ta' barra bħal dik ta' kitarra li tinkludi wkoll il-parti tat-tarf (is-sieq). Il-piż sħiħ bl-għadma tal-"Prosciutto di San Daniele" normalment ikun ta' bejn 8 u 10 kg u qatt inqas minn 7,5 kg. Il-laħam huwa kompatt, tari u elastiku bil-parti xaħmija kollha bajda mdaqqsa tajjeb mal-porzjon tad-dgħif ta' lewn fir-roża, b'xi strixxi ta' xaħam. Għandu togħma ħelwa delikata u jħalli togħma ta' wara iktar qawwija. Għandu riħa tfuħ u karatteristika li tista' tvarja skont il-perjodu ta' maturazzjoni. Il-"Prosciutto di San Daniele" huwa karatterizzat mill-parametri kimiċi li ġejjin: L-umdità ma għandix tkun inqas minn 57 % jew iktar minn 63 %. Il-kwozjent tal-proporzjon bejn il-kompożizzjoni perċentwali tal-klorur tas-sodju u l-perċentwal tal-umdità ma għandux ikun inqas minn 7,8 jew iktar minn 11,2. Il-kwozjent tal-proporzjon bejn il-perċentwal tal-umdità u l-kompożizzjoni perċentwali ta' proteina totali ma għandux ikun inqas minn 1,9 jew iktar minn 2,5. L-indiċi ta' proteolasi (kompożizzjoni perċentwali tal-frazzjonijiet tan-nitroġenu li jinħallu fl-aċidu trikloroaċetat - TCA- relatati mal-kontenut total ta' nitroġenu) ma għandux ikun iktar minn 31. Dawn il-parametri kimiċi jirreferu għall-kompożizzjoni perċentwali ta' frazzjoni mill-muskolu ta' quddiem tal-parti ta' fuq tad-dirgħajn tal-wirk u jiġu mkejla qabel titwaħħal il-marka tal-prodott. Il-"Prosciutto di San Daniele" jista' jitqiegħed fis-suq anke mingħajr għadma, f'porzjonijiet, jiġifieri mqatta' f'biċċiet ta' għamla u piż differenti, jew f'qatgħat. Il-marka tal-prodott tidher fit-tipi kollha tiegħu. Għall-produzzjoni tal-"Prosciutto di San Daniele": Huma permessi annimali li jiġu minn razez puri jew mir-razez tradizzjonali ta' oriġini Large White u Landrace, bit-titjib introdott mir-Reġistru tar-Razez Taljan (Libro Genealogico Italiano). Huma wkoll permessi annimali li jiġu mir-razza Duroc, bit-titjib introdott mir-Reġistru tar-Razez Taljan. Barra minn hekk, huma wkoll permessi annimali ta' razez oħra, imħalltin jew ibridi, sakemm dawn ikunu ġejjin minn skemi ta' selezzjoni jew tgħammir li l-għanijiet tagħhom ma jkunux inkompatibbli ma' dawk tar-Reġistru tar-Razez Taljan għall-produzzjoni tal-ħanżir tqil. Skont il-tradizzjoni, mhumiex permessi annimali b'karatteristiċi antitetiċi, l-aktar dawk suxxettibbli għall-istress (PSS). Mhux permess l-użu ta' ifħla u ħnieżer nisa. It-tipi ġenetiċi użati għandhom jiżguraw li jintlaħqu piżijiet għoljin b'rendiment tajjeb u li, fi kwalunwe każ, il-piż medju jkun ta' 160 kilogramma għal kull lott (piż ħaj), bejn wieħed u ieħor 10 %. Il-koxox tal-ħnieżer li jintużaw għall-preparazzjoni tal-"Prosciutto di San Daniele" jiġu minn karkassi ta' ħnieżer tqal tal-klassijiet "U", "R", "O" tat-tabella tal-Unjoni għall-klassifikazzjoni tal-karkassi tal-ħnieżer u jridu jkunu ta' piż ta' mhux inqas minn 11 kg. Il-ħxuna tax-xaħam ta' barra tal-koxxa friska mirquma, imkejla vertikalment mill-wirk u bil-koxxa u l-fibra ta' barra imqiegħda orizzontalment, ma għandix tkun inqas minn 15-il millimetru bil-ġilda ta' barra, skont id-daqs tal-koxxa. Mhumix permessi koxox li jiġu minn ħnieżer li għandhom distrofija muskolari evidenti PSE jew DFD u b'konsegwenzi ta' proċessi inflammatorji u trawmatiċi manifesti. Mhux permess l-ipproċessar ta' koxox tal-majjal minn ħnieżer li jkunu nqatlu inqas minn 24 siegħa jew iktar minn 120 siegħa qabel, jew li kienu ffriżati. Għandhom jiġu rrispettati regoli dettaljati dwar l-użu u l-kompożizzjoni tar-razzjon tal-għalf. L-għalf għandu jingħata kemm jista' jkun f'forma likwida (togħlija jew tgħasida) u tradizzjonalment bix-xorrox tal-ħalib. Il-fażijiet kollha tal-ipproċessar tal-"Prosciutto di San Daniele", mit-tirqim tal-koxox friski sa tmiem il-maturazzjoni, għandhom isiru ġewwa l-komun ta' San Daniele del Friuli, fil-provinċja ta' Udine. L-ippakkjar tal-prodott imqatta' għandu jsir biss fiż-żona ġeografika tal-ipproċessar tal-"Prosciutto di San Daniele". Hemm regoli speċifiċi relatati mal-identifikazzjoni tal-"Prosciutto di San Daniele", kemm fil-kuntest tal-produzzjoni tal-materja prima, kemm fil-fażi tal-preparazzjoni finali, kif ukoll fil-preżentazzjoni kummerċjali. Fil-kuntest tal-produzzjoni tal-materja prima għall-"Prosciutto di San Daniele" hija prevista s-sekwenza ta' elementi ta' identifikazzjoni tal-prodott li ġejja: tqegħid ta' timbru mill-bidwi jew min irabbi l-ħnieżer tqegħid ta' timbru ta' identifikazzjoni tal-biċċerija fuq il-koxox friski mill-biċċier sigill imwaħħal fuq il-koxox friski mill-produttur marka tal-konformità - timbru bin-nar - titqiegħed fuq il-ġilda tal-perżut taħt ir-responsabbiltà u fil-preżenza tal-organiżmu ta' kontroll. It-tikketta tal-"Prosciutto di San Daniele" sħiħ u bl-għadma jkollha l-indikazzjonijiet obbligatorji li ġejjin: is-sede tas-sit ta' produzzjoni It-tikketta tal-"Prosciutto di San Daniele" sħiħ u mingħajr l-għadma, jew preżentat f'biċċiet jew f'qatgħat, għandu jkollu l-indikazzjonijiet obbligatorji li ġejjin: is-sede tas-sit tal-ippakkjar id-data tal-produzzjoni (il-bidu tal-ipproċessar), fi kwalunkwe każ fejn is-siġillu ma jibqax jidher. L-ippakkjar tal-"Prosciutto di San Daniele" imqatta' għandu jinkludi r-rappreżentazzjoni grafika tal-marka tal-prodott u l-indikazzjoni tal-kodiċi numeriku ta' indikazzjoni ta' min jippakkja. Il-marka tal-prodott hija l-istess bħal dik imwaħħla fuq il-ġilda ta' barra tal-perżut immaturat, u hija din ta' hawn taħt: L-ipproċessar tal-"Prosciutto di San Daniele" għandu jsir ġewwa l-komun ta' San Daniele del Friuli, fil-provinċja ta' Udine. Iż-żona ġeografika tat-trobbija u tal-qatla tal-ħnieżer għall-produzzjoni tal-"Prosciutto di San Daniele" tkopri t-territorju tar-reġjuni li ġejjin: Friuli-Venezia Giulia, Veneto, Lombardia, Piemonte, Emilia Romagna, Umbria, Toscana, Marche, Abruzzo u Lazio. Iż-żona ta' produzzjoni tal-"Prosciutto di San Daniele" tinsab f'nofs il-Friuli ċentrali ġewwa l-komun ta' San Daniele del Friuli u tul ix-xmara Tagliamento, li lil hinn minnha fejn jibdew il-muntanji tal-Prealpi Carniche. L-orografija taż-żona tikkaratterizza l-istruttura partikolari tal-ħamrija li tipikament tkun ta' konsistenza biż-żrar u ta' oriġini morena u għandha funzjoni igroskopika b'saħħitha, u bħala riżultat ta' dan għandha ukoll funzjoni permanenti ta' dranaġġ tal-umdità. Minbarra dan l-effett ta' dranaġġ, ir-riħ sħun mill-baħar Adrjatiku jiksaħ gradwalment tul ix-xmara Tagliamento fejn jiltaqa' ma' riħ iktar kiesaħ mill-Alpi, f'konnessjoni diretta ideali mal-Canale del Ferro del Tarvisano. Ir-riżultat ta' dan huwa mikroklima konsistenti li tipprovdi ventilazzjoni permanenti fiż-żona, u li flimkien mad-dranaġġ tal-ħamrija toħloq ambjent kemxejn umidu, ideali għall-maturazzjoni tal-perżut. Għaldaqstant, permezz ta' din il-mikroklima l-attivitajiet ta' produzzjoni tal-"Prosciutto di San Daniele" kienu minn dejjem isiru fil-komun li minnu ġej l-isem tal-prodott. F'dan l-istess kuntest żviluppaw ukoll il-ħiliet speċjalizzati tal-ipproċessar tal-koxox, li fil-passat kienu diġà jiġu minn irziezet sitwati f'żoni fejn kienu jitrabbew ħafna ħnieżer. Fost l-operazzjonijiet ewlenin mill-operaturi speċjalizzati nsibu t-tirqim tal-koxox. Dan jikkonsisti fl-eliminazzjoni tal-porzjoni ta' xaħam u muskoli żejda mill-koxxa friska u jagħtiha forma partikolari bħal dik ta' "kitarra", li tibqa' anke wara l-ippressar. Barra minn hekk, l-ippressar tal-koxox wara t-tirqim u t-tmelliħ jiffavorixxi l-proċess osmotiku li jottimizza l-maturazzjoni tal-laħmijiet. Il-"Prosciutto di San Daniele" huwa kkaratterizzat mis-"sieq", jiġifieri l-parti tat-tarf tal-koxxa li, għall-kuntrarju tal-biċċa l-kbira l-oħra ta' perżut li jinsab fis-suq, ma titneħħiex. Iż-żamma ta' din is-"sieq" waqt l-ipproċessar tagħti karatteristika lill-"Prosciutto di San Daniele" li permezz tagħha tiġi rikonoxxuta mill-konsumatur mill-ewwel. Barra minn hekk, il-forma partikolari bħal dik ta' "kitarra", it-togħma delikata u r-riħa tfuħ tal-"Prosciutto di San Daniele" huma karatteristiċi marbuta mal-operazzjonijiet tal-proċess ta' preparazzjoni, jiġifieri t-tirqim u l-ippressar tal-koxxa, l-użu ta' melħ tal-baħar miżjud fil-bidu tal-ipproċessar u l-maturazzjoni naturali u fit-tul tal-laħmijiet. Il-"Prosciutto di San Daniele" joriġina miż-żona ġeografika ta' San Daniele del Friuli u l-karatteristiċi tiegħu huma marbuta essenzjalment maż-żona ġeografika ta' produzzjoni u l-karatteristiċi ambjentali u umani tagħha. Il-mikroklima partikolari u speċifika karatterizzata mill-elementi orografiċi u pedjoloġiċi taż-żona ta' produzzjoni jiddeterminaw in-nuqqas ta' umdità u l-ventilazzjoni, li huma kundizzjonijiet ideali għall-proċess ta' maturazzjoni li jirriżulta fit-togħma u r-riħa karatteristiċi tal-"Prosciutto di San Daniele". Hija importanti l-esperjenza tan-nies li jimmaturaw il-prodott li jużaw kmamar għal maturazzjoni li jkun fihom ħafna twieqi u jqiegħdu l-perżut f'pożizzjoni trażversali skont id-direzzjoni tad-dħul tal-arja, biex il-maturazzjoni tal-"Prosciutto di San Daniele" ssir b'mod gradwali u biex dan jikseb ir-riħa karatteristika tiegħu. It-test sħiħ tal-Ispeċifikazzjoni tal-prodott jinsab fuq is-sit elettroniku li ġej: http://www.politicheagricole.it/flex/cm/pages/ServeBLOB.php/L/MT/IDPagina/3339 billi wieħed imur direttament fil-paġna ewlenija tas-sit elettroniku tal-Ministeru tal-Politika Agrikola, l-Ikel u l-Forestrija (www.politicheagricole.it), jikklikkja fuq il-kliem "Qualità e sicurezza" (fil-parti ta' fuq tal-lemin tal-iskrin) u wara jikklikkja fuq il-kliem "Disciplinari di Produzione prodotti DOP, IGP e STG".